
	REPUBLIKA HRVATSKA

	ISTARSKA ŽUPANIJA

	GRAD POREČ-PARENZO
CITTA DI POREČ-PARENZO

	Gradsko vijeće

	KLASA:
	

	URBROJ:
	

	Poreč-Parenzo,
	




		Na osnovu članka 48. stavak 4. Zakona o predškolskom odgoju i naobrazbi („Narodne novine“ broj 10/97, 107/07, 94/13, 98/19, 57/22, 101/23, 145/23, 145/24, 146/25, 22/26) i članka 41. stavak 1.  Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24), Gradsko vijeće Grada Poreča- Parenzo na sjednici održanoj …………. 2026. godine, donosi


ODLUKU 
o mjerilima financiranja predškolskih ustanova 
kojih je osnivač Grad Poreč-Parenzo 

Članak 1.
Ovom Odlukom utvrđuju se mjerila za financiranje predškolskih ustanova kojih je Grad Poreč-Parenzo osnivač:
-     Dječji vrtić „Radost“ Poreč-Parenzo (u daljnjem tekstu: DV Radost), 
-     Dječji vrtić „Poreč-Parenzo“ (u daljnjem tekstu: DV Poreč-Parenzo),
-  Dječjem vrtiću - Scuola dell infanzia „Paperino“ Poreč-Parenzo (dalje: DV Paperino).
		
Članak 2.
U predškolskim ustanovama iz članka 1. ove Odluke Grad Poreč-Parenzo financirat će redovite programe odgoja i naobrazbe djece predškolske dobi i posebne programe za koje je Ministarstvo znanosti, obrazovanja i mladih izdalo odgovarajuću suglasnost za izvođenje tog programa.
Grad Poreč-Parenzo može financirati i ostale posebne programe za koje Ministarstvo znanosti, obrazovanja i mladih nije izdalo odgovarajuću suglasnost za izvođenje tog programa, a koji se već izvode  u predškolskoj ustanovi i za koje se donese odluka da će se i dalje izvoditi.
Odluku o financiranju posebnih programa iz prethodnog stavka ili novih posebnih programa donosi Gradonačelnik prilikom donošenja odluke o sufinanciranju Grada Poreča-Parenzo u cijeni programa predškolskog odgoja u predškolskim ustanovama.



Članak 3.
Redoviti programi su cjeloviti razvojni programi odgoja i naobrazbe djece u dobi od šest mjeseci do polaska u školu, koji su namijenjeni djeci za zadovoljavanje njihovih potreba i potreba roditelja u različitom trajanju.
Posebni programi su programi za koje je Ministarstvo znanosti, obrazovanja i mladih izdalo odgovarajuću suglasnost za izvođenje tog programa.
	U DV Radost realizira se i program javnih potreba za djecu u godini prije polaska u osnovu školu koja nisu obuhvaćena redovitim programom predškolskog odgoja (program predškole).

Članak 4.
	Redoviti programi i posebni programi za koje je Ministarstvo znanosti, obrazovanja i mladih izdalo odgovarajuću suglasnost za izvođenje tog programa financiraju se sredstvima iz gradskog i državnog proračuna i od uplata roditelja.  
	Posebni programi za koje Ministarstvo znanosti, obrazovanja i mladih nije izdalo odgovarajuću suglasnost za izvođenje tog programa, a izvode se u predškolskoj ustanovi, financiraju se sredstvima gradskog proračuna i od uplata roditelja. 
 	Program predškole se financira sredstvima iz gradskog i državnog proračuna.

Članak 5.
 S obzirom na trajanje, programi odgoja i naobrazbe u dječjim vrtićima iz članka 1. ove Odluke su cjelodnevni i traju 10 sati dnevno.

Članak 6.
Troškove smještaja djece u predškolskim ustanovama snose Grad Poreč-Parenzo i roditelji djece polaznika predškolskih ustanova.
Cijena smještaja obuhvaća slijedeće vrste troškova: izdatke za radnike (bruto plaće, naknade i materijalna prava radnika), prehranu djece, uvjete boravka djece (materijalni izdaci, energija i komunalije, tekuće održavanje objekta i opreme), nabavu namještaja i opreme, te nabavu sitnog inventara. 
Cijena smještaja ne obuhvaća prijevoz djece, već prijevoz vrše roditelji.   
Na osnovu prijedloga predškolskih ustanova cijenu smještaja utvrđuje Gradonačelnik, ovisno o programu koji se izvodi u predškolskoj ustanovi. 
Cijena smještaja usklađuje se sa troškovima na osnovu koje se i formira, u skladu sa kretanjem tih troškova, a može se mijenjati i u toku pedagoške godine.
Odluka iz stavka 4. ovog članka donosi se na početku pedagoške godine, a može se mijenjati i u toku pedagoške godine.
Odlukom iz stavka 4. ovog članka određuje se učešće Grada Poreča, odnosno roditelja u cijeni programa predškolskih ustanova.  
Sredstva koja roditelji plaćaju kao učešće u cijeni smještaja uplaćuju se u proračun Grada Poreča-Parenzo.   

Članak 7.
Predškolske ustanove vršit će obračun učešća roditelja u cijeni programa na osnovi 22 radna dana.
Roditelji su dužni platiti učešće u cijeni programa u roku od 15 dana od izdavanja računa, na žiro račun Grada Poreča-Parenzo.
Ukoliko roditelji ne izvrše plaćanje u određenom roku, plaćaju zakonsku zateznu kamatu.
Konačni obračun učešća u cijeni programa izvršit će se na kraju mjeseca prema evidenciji prisutnosti djeteta u predškolskoj ustanovi i uskladiti (korigirati) u slijedećem mjesecu.

Članak 8.
U slučaju neopravdanog odsustva djeteta u tekućem mjesecu roditelji plaćaju 100 % cijene za dane kada je dijete odsutno.
Neopravdano odsustvo je odsustvo djeteta u trajanju od jednog i više dana, a da predškolska ustanova nije prethodno o tome obaviještena ili da joj nije dostavljen dokaz da je odsustvo bilo opravdano zbog bolesti ili iz drugih opravdanih razloga.
U slučaju opravdanog odsustva djeteta zbog bolesti ili iz drugih opravdanih razloga, roditelji plaćaju 50 % cijene programa za dane kada je dijete odsutno. 
Ako dijete ne polazi predškolsku ustanovu za vrijeme trajanja godišnjeg odmora roditelja, roditelji plaćaju 50 % cijene programa za dane kada je dijete odsutno.
U tijeku jedne pedagoške godine roditelji su dužni osigurati da dijete u vrijeme ljetnih ili zimskih praznika najmanje dva tjedna neprekidno ne koristi usluge predškolske ustanove zbog korištenja godišnjeg odmora.
Za vrijeme ljetnih i zimskih školskih praznika roditelji su u cijelosti oslobođeni plaćanja učešća u cijeni programa za dane kada je dijete odsutno, ukoliko su za to pravovremeno iskazali interes u anketi koju provodi predškolska ustanova početkom ljeta odnosno zime.

Članak 9.
Pravo na povoljnije uvjete plaćanja učešća u cijeni programa ostvaruju sljedeći roditelji  :
· za drugo dijete smješteno u istu predškolsku ustanovu, učešće se umanjuje za 15 % od iznosa učešća utvrđenog za prvo dijete,
· za treće i svako daljnje dijete smješteno u istu predškolsku ustanovu, učešće se umanjuje za 50 % od učešća utvrđenog za prvo dijete,
· za dijete s teškoćama u razvoju, smješteno u tu predškolsku ustanovu, učešće se umanjuje za 50 % od učešća utvrđenog za roditelje jednog djeteta polaznika predškolske ustanove.  

Članak 10.
Postojanje uvjeta za plaćanje manjeg učešća u cijeni programa ili prava na povoljnije uvjete plaćanja iz razloga navedenih u člancima 8. i 9. ove Odluke, utvrđuje predškolska ustanova kojoj su roditelji dužni do 5. u tekućem mjesecu dostaviti dokumente kojima dokazuju da ostvaruju ovo pravo za uvjete nastale u prethodnom mjesecu.
Dokumente kojima se dokazuje postojanje uvjeta ili prava iz prethodnog stavka određuje predškolska ustanova.   
Ukoliko roditelji ne postupe na način određen stavkom 1. ovog članka, plaćaju puni iznos učešća roditelja u cijeni programa.

Članak 11.
U potpunosti su oslobođeni plaćanja učešća u cijeni programa roditelji koji ostvaruju  pravo na pomoć u plaćanju ovih troškova u punom iznosu na osnovu Odluke o socijalnoj skrbi Grada Poreča-Parenzo.
Rješenje o tome donosi upravni odjel nadležan za poslove socijalne skrbi Grada Poreča-Parenzo, a sredstva za podmirivanje ovih troškova osiguravaju se u proračunu Grada Poreča-Parenzo.



Članak 12.
	Stupanjem na snagu ove Odluke prestaje važiti Odluka o mjerilima financiranja predškolskih ustanova kojih je osnivač Grad Poreč-Parenzo („Službeni glasnik Grada Poreča“ broj 11/2010). 

Članak 13.
Ova Odluka stupa na snagu prvog dana od dana objave u  „Službenom glasniku Grada Poreča-Parenzo“.



GRADSKO VIJEĆE GRADA POREČA-PARENZO


      Predsjednik
					                              Elio Štifanić

